Sirkkabuumi iski vauhdilla, mutta yhtä nopeasti hyönteiset ovat kadonneet kauppojen hyllyiltä.

Sirkkaleipä lanseerattiin näyttävästi vuoden 2017 syksyllä. Eeva Paljakka

Fazer Leipomot lanseerasi ensimmäisenä maailmassa Sirkkaleivän vuoden 2017 lokakuussa. Leipä tuli markkinoille kovalla rytinällä ja rummutuksella. Mutta nyt sitä ei saa enää mistään.

Viime syksynä myymäläleipomoissa leivottu leipä vaihtui isossa leipomossa valmistetuksi sämpyläksi, mutta se ei enää alkukiinnostuksen jälkeen löytänyt tietään asiakkaiden ostoskärryihin.

– Sirkkaleivällä oli aluksi iso kysyntä, mutta uusintaostoja ei valitettavasti enää tullut. Hyönteisruuasta ei ole vielä tullut valtavirtaa, mutta uskomme silti, että se on tulevaisuuden raaka-aine, toteaa Fazer Leipomoiden tuotekehitysjohtaja Juhani Sibakov.

Sibakovin mukaan he olivat Fazerilla erittäin positiivisesti yllättyneitä suomalaisten ennakkoluulottomuudesta. Sirkkaleipä lanseerattiin viime vuonna 54 Fazerin myymäläleipomoon 2-3 viikon ajaksi.

”Jokaisesta uutuudesta ei synny valtavirtatuotetta”

Tuotekehitysjohtaja vakuuttaa, että Sirkkaleipä oli kaikesta huolimatta menestystuote, sillä se saavutti maailmanlaajuista huomiota. Tappiolle ei tästä kokeilusta jääty.

– Sirkkaleipä oli menestyksekäs niin pitkään kuin sitä ostettiin. Jokaisesta uutuudesta ei synny valtavirtatuotetta.

Sibakov ennustaa sirkkajauhojen tilalle tulevan seuraavaksi hampun, joka sekin on proteiinirikasta ja sen rasvanlaatu on erittäin hyvää.

SOK:n vähittäiskaupan valikoimajohtaja Katja Tapio vahvistaa, että tällä hetkellä asiakkaiden kiinnostus hyönteistuotteisiin on kovin vähäistä.

– Kun ensimmäiset hyönteistuotteet saapuivat myyntiin reilu vuosi sitten, tuotteita kokeiltiin. Silloin oli ”hype” päällä, ja kiinnostus hyönteisruokaa kohtaan korkealla. Hyönteistuotteiden kysyntä on tällä hetkellä hyvin pientä, ja kiinnostus vähentynyt pitkin viime vuotta.

Tämä näkyy Tapion mukaan suoraan hyönteistuotteiden myynnissä. Myös hyönteistuotteiden tarjonta on vähentynyt selvästi siitä, mitä se oli vuosi sitten, eikä uutuuslanseerauksia hyönteisruoan osalta ole juuri nähty.

– Meillä on ollut parhaimmillaan toistakymmentä hyönteistuotetta valikoimissamme, tällä hetkellä enää vain muutamia, muun muassa sirkkagranola. Näyttäisi siltä, että aika ei ehkä ollut vielä riittävän kypsä hyönteistuotteille. Uskomme kuitenkin, että tämä on vahvempi ilmiö tulevaisuudessa, ja hyönteisruoan aika koittaa vielä.

Vielä liian eksoottista

Tapio epäilee, että iso osa väestöstä kokee hyönteistuotteet ehkä vielä liian eksoottisina, mutta hänen mukaansa tuotteiden korkea hinta on voinut osaltaan karsia kokeiluja.

Keskon osto- ja myyntijohtaja Aki Erkkilä toteaa samaa: suurin uteliaisuus hyönteisruokia kohtaan on Suomessa hiipunut, ja tuotevalikoimaa on samalla supistettu. K-kaupoista eri hyönteisruokia löytyy satunnaisesti.

– Vielä vuosi sitten tarjonta oli laajempaa, mutta nyt kuluttajien kiinnostus näyttää vakiintuneen matalammalle tasolle ja kysyntä on maltillista. Seuraamme edelleen aktiivisesti markkinoita ja kysyntää sekä tavarantoimittajien tuotekehitystä, Erkkilä kertoo.

K-ryhmässä suosituimpia sirkkatuotteita ovat olleet sirkkaleivät ja -proteiinipatukat. Kuluttajille tehdyistä kyselyistä on selvinnyt, että ihmisten suhtautuminen hyönteisruokiin on kaksijakoista: osa on kokeillut tai voisi kokeilla, osa ei halua maistaa lainkaan.